У септембру 1995. године, у оквиру операције Вагањ, бригада држи одступницу 30. дивизији ВРС и многобројном цивилном становништву и повлачи се према планини Влашић и Кнежеву. Бригада је у повлачењу претрпела жестоке губитке, многи припадници бригаде су убијени од стране хрватских снага, које су после „Олује“ наставиле продор у централну Босну, према Шипову и Јајцу и даље према Бањалуци. Такође, многи припадници бригаде су тада заробљени и одведени у хрватске логоре од Сплита, Мостара, Загреба па до Ливна, као и у Долцу на Лашви (код Травника) – нерегистровани логор на Сљеменима. Остаци бригаде, иако малобројни, успјели су да се консолидују и заузму нове положаје изнад ријеке Угар на обронцима Влашића. Дејствујући са новог положаја бригада успјешно одбија комбиноване нападе јединица муслиманске војске, ХВО-а и јединица Хрватске војске, која је на овим положајима заустављена.